Fælles pædagogisk og didaktisk grundlag

Social- og Sundhedsskolen, Esbjerg

Social- og Sundhedsskolen Esbjerg har udarbejdet et fælles pædagogisk og didaktisk grundlag[[1]](#footnote-1).

Formålet med det fælles pædagogiske og didaktiske grundlag er at angive, hvad skolen forstår ved god undervisning. Grundlaget udtrykker klare målsætninger for arbejdet med og udvikling af pædagogik og didaktik og tjener herved som støtte for lærere og ledelse.

Det fælles pædagogiske og didaktiske grundlag er udformet som 11 punkter, der er blevet skabt i en fælles proces mellem lærere og ledelse.

1. Undervisningen skal sikre eleverne opnår høj faglighed

De kompetencer eleverne tilegner sig i uddannelsen, skal modsvare de kompetencer, som til enhver tid efterspørges i erhvervet. Teori, praktik og etik skal leve op til erhvervets krav, og de teknologier og metoder, der anvendes i undervisningen, skal afspejle de, der anvendes i erhvervet.

Det kræver, at såvel skolen som den enkelte lærer løbende vedligeholder sin viden om social- og sundhedsområdet og det pædagogiske områdes udvikling, herunder viden om relevante lærings-, simulations- og velfærdsteknologier og lærerne anvender denne viden i det didaktiske arbejde.

1. Undervisningen skal være tydelig praksisnær, så eleverne møder et konkret fagligt indhold, der giver mening

Den særlige udfordring ved didaktikken i erhvervsuddannelserne er, at undervisningen skal tage udgangspunkt i erhvervsfagets praksis, teorier, metoder, teknologier og materialer.

Der skal i undervisningsindholdet være tydelige elementer, der er lig eller tæt på praksis, idet eleverne efterfølgende skal kunne anvende dette i praksis. Det letter processen med at overføre det lærte til praksis, samtidig gør det, at eleverne nemmere kan se mening med anstrengelserne og dermed opnå en større motivation. Undervisningen skal være teoretisk funderet, og hvis eleverne skal forstå de valg, der træffes i praksis, skal de lære at anvende teorien til at udvikle sin praksis.

1. Undervisningen skal bidrage til elevernes dannelse

Undervisningen skal bidrage til elevernes dannelse til samfundsborger og til erhvervet. Undervisningen skal inddrage indhold og metoder, der giver mulighed for det. Det gøres bl.a. ved at tage udgangspunkt i dannelsesindholdet, som beskrevet i *Bekendtgørelse om erhvervsuddannelser* samt *De fem pejlemærker*, som er beskrevet i *LUP*.

Dannelsesaspektet skal gennemsyre hele uddannelsen og det skal sikres at eleverne møder det dannelsesmæssige indhold, som fremgår af bekendtgørelsen i undervisningen.
Det dannelsesmæssige indhold og mål er indskrevet i LUP og skal fremgå af undervisningsplanerne.

1. Undervisningen skal være målrettet, velstruktureret og planmæssig

Lærerens undervisning skal tage udgangspunkt i klart formulerede mål, den skal være gennemtænkt således at det af læreren valgte og anvendte undervisningsindhold, undervisningsmetoder og elevaktiviteter fører til evaluerbar målopfyldelse.

Undervisningen skal være velstruktureret og digitaliseret således at elever og lærere oplever et læringsmiljø, hvor der arbejdes målrettet og effektivt med tilegnelse af fagets kompetencer på en måde som giver mening for eleverne.

1. Tydelig pædagogisk ledelse

Lærerne har ansvaret for at lede undervisningen, så den fører til at eleverne tilegner sig uddannelsens kompetencer. Derfor må lærerne såvel med deres planlægning af uddannelsen og undervisningen og i gennemførelsen af undervisningen tage rollen, som den tydelige leder i de forskellige læringssammenhænge.

I gennemførelsen af undervisningen betyder det, at læreren tager ansvaret for at undervisningen gennemføres på en måde, så eleverne opnår den viden og de kompetencer, der er målet for undervisningen.

Den tydelige pædagogiske ledelse vil udfolde sig forskelligt afhængig af læringssituationen:

* I formidlingen betyder det eksempelvis at læreren tydeliggør mål, indhold og metode og kan forklare eleverne baggrunden for de didaktiske og pædagogiske valg. Læreren styrer formidlingen og dialogen.
* I arbejdet med praksisnære problemstillinger betyder det eksempelvis at læreren ansvarligt tager ledelse i rammesætningen af elevernes arbejds- og læreprocesser med udgangspunkt i målene. Læreren udvælger praksissituationer, beskriver aktiviteterne tydeligt, tænker i flow og evaluering og feedback.
* I elevernes arbejde med teoretiske/analytiske problemstillinger f.eks. bundne opgaver, case og projektarbejder betyder det eksempelvis at læreren er fysisk til stede og mentalt nærværende med sin ledelse i elevernes arbejds- og læringsprocesser. Læreprocesserne skal være digitaliseret med henblik på at skabe struktur og overblik for eleverne. Læreren kan derved formidle, vejlede og understøtte pædagogisk, både i forhold til indhold og metoder.
1. Læreren er central i forhold til elevernes engagement, motivation og læring

Lærerens didaktiske valg har betydning for elevernes engagement, motivation og læring. Det er af stor betydning, at læreren arbejder reflekteret med disse valg. Herigennem udvikler læreren en øget bevidsthed om, hvad der virker i undervisningen.

De didaktiske valg, der går forud for undervisningen, er valg af mål, valg af indhold, valg af metoder, elevernes medinddragelse og aktivitetsformer, de sociale organisationsformer, undervisningsmaterialer, digitale teknologier og evalueringsformer. De didaktiske valg, der foregår i undervisningen, er kommunikationsformer, samtalemåder, lærerolle og de iscenesættelsesteknikker læreren anvender.

Ovenstående didaktiske valg må ske med udgangspunkt i den viden vi har om at elevinvolvering og elevaktivitet har stor indflydelse på engagement, motivation og læring.

1. Læreren skal være understøttende i forhold til relationen lærer, elev og fag

Eleverne skal opnå faglige og personlige kompetencer til at arbejde med relationer. Derfor er relations arbejdet vigtigt i undervisningen. Læreren skal som rollemodel i undervisningen understøtte elevens tilegnelse af relationskompetencer. Læreren skal have opmærksomhed på, at relationen er i forhold til den faglige kompetenceudvikling. Det vil sige, at der skal arbejdes med, at der udvikles en god relation mellem lærer og elev med hensigt på at styrke tilegnelsen af fagets indhold.

1. Lærerne skal understøtte elevens udvikling af tilegnelseskompetencer

Lærerne skal understøtte elevens udvikling af elevrollen. Det vil sige lære eleverne at være elev – og derved styrke elevernes tilegnelsesproces bl.a. ved inddragelse af digitale teknologier.

Det faglige indhold og de faglige kompetencer eleverne skal tilegne sig bliver mere og mere komplekse, hvilket aktualiserer at uddannelse skal ses i et livslangt perspektiv, hvor individet er ansvarlig for egne læreprocesser. Det gør, at skolen/ læreren er udfordret i at lære eleverne at være medarbejder på egne læreprocesser. Det betyder, at undervisningen skal have et relevant indhold og at der anvendes metoder, der gør, at eleverne kan tilegne sig kompetencer til at blive selvstyrende i forhold til egne læreprocesser. Det betyder også, at eleverne skal have tydelig feedback i forhold til at udvikle tilegnelseskompetencer.

Eksempler på tilegnelseskompetencer:

* Kan deltage aktivt og involverende i forskellige former for individuel-, par-, gruppe-, online og klassearbejde
* Kan aflure lærerens demonstrationer, efterligne det og træne til det bliver fagligt rigtigt.
* Kan observere på kommunikationen og forholde sig professionel analyserende til den.
* Kan kommunikere digitalt og forholde sig professionelt analyserende til forskellige former for digital kommunikation.
* Kan søge informationer og forhold sig kildekritisk
* Kan læse en tekst, forstå den og uddrage det væsentlige
* Kan høre et oplæg og tage notater, der opsummerer det væsentlige.
* Kan planlægge egne opgaveløsninger, træffe egne beslutninger
* Kan demonstrere indsigt i egne lærings- og motivationsmæssige styrker.
* Kan anvende relevante lærings-, simulations- og velfærdsteknologier.
1. Der skal anvendes varierende metoder og undervisningen skal være aktiverende og involverende

Det er et mål for undervisningen at eleverne skal opnå kompetencer. Indholdet er derfor afgørende for hvilke metoder, der er velegnede. Eleverne har forskellige præferencer for hvad der er god undervisning og hvilke undervisningsmetoder de foretrækker. De har forskellige forudsætninger og har derfor brug for variation og for at møde forskellige undervisningsformer.

Det gøres ved:

* At afbalancere de sociale organisationsmåder mellem plenumundervisning, gruppearbejde, onlineundervisning og individuelt arbejde
* At variere mellem lærerstyrede former og deltagerstyrede former og ved at variere mellem forskellige former for elevaktiviteter
* At anvende varierende lærings-, simulations- og velfærdsteknologier.
1. Undervisningen skal differentieres, alle elever skal have størst mulig udbytte af undervisningen

Eleverne har forskellige forudsætninger og derfor skal de mødes på forskellige måder. Der kan være tale om organisatorisk differentiering f.eks. hold med unge, hold med etniske elever, hold med elever med læsevanskeligheder etc. og differentiering i klasserummet. Læreren skal sikre at alle får størst muligt udbytte af undervisningen. Det betyder, at der såvel i den didaktiske planlægning som i mødet mellem lærer og elever skal tages udgangspunkt i elevernes forudsætninger.

Differentieringen skal derfor ind tænkes i formidlingen, opgavernes indholdsmæssige og metodemæssige kompleksitet, instruktioner og demonstrationer af faglige opgaveløsninger, differentieret vejledning af eleverne i deres arbejde med faglige problemstillinger og i differentieret feedback. I den forbindelse inddrages relevante teknologier. (understøttende teknologier).

1. Tydelig feedback til eleverne

Eleverne skal arbejde med tydelige mål og modtage klar feedback om deres arbejdsprocesser og arbejdsresultater. Undervisningen og læreprocesserne skal optimeres, og derfor er det nødvendig med feedback, så eleverne kan orientere sig i forhold til, hvad det er de skal lære, træne og udvikle.
Alle lærerne skal arbejde i retning af at udvikle en didaktik, hvor klare mål, opgaver, øvelse og tydelig feedback skaber retning for elevens erkendelser og kompetenceudvikling. Feedback skal i videst muligt omfang digitaliseres, med henblik på løbende udvikling af undervisningen.

Bilag 1

Fælles Pædagogisk og didaktisk og grundlag,

Social- og Sundhedsskolen Esbjerg

Referenceliste for udvikling og implementeringsarbejdet

Denne liste indeholder forskning og litteratur, der er centralt i udvikling og implementeringsarbejdet. For overblikket og anvendelighedens skyld er der lavet to lister.

Den først liste med forskning og baggrundsviden illustrerer den forskning som grundlaget bygger på. Dette er litteratur, som kan bidrage med teoretisk indsigt og viden.

Den anden liste indeholder den litteratur, der er mere direkte anvendelig i udviklings- og implementeringsarbejdet.

**Forskning og baggrundsviden**

* Arnt Vestergård Louw og Noemi Katznelson : Mellem fastholdelse og uddannelse - om elevernes møde med erhvervsuddannelserne. i Elever i erhvervsuddannelserne Red. Torben Størner og Karsten Holm Sørensen. Munksgaard
* Notat om resultater af forskning i erhvervsuddannelserne 2013. Ministeriet for børn og unge.
* John Hattie: Synlig læring - for lærere. Dafolo
* Jens Peter Christiansen : Hvad er god undervisning? i Hvad ved vi om god undervisning oversat og bearbejdet af Jens Peter Christiansen på Dafolo
* T.P. Jensen, P. Koudal og L. Tanggård m. fl. Fastholdelse af erhvervsskoleelever i det danske erhvervsskolesystem, Upubliceret - findes på nettet.
* T.P. Jensen, H.L. Andersen, M. Slottved: Forsøg med tydelig feedback på erhvervsuddannelsernes grundforløb.

**Mere direkte anvendelig viden relateret til udviklings- og implementeringsarbejdet**

* John Hattie og Helen Temperley : Styrken ved feedback

Trude Slemmen Wille : Vurdering for læring

Begge i Feedback og vurdering for læring, Dafolo.

* Hilbert Meyer: Hvad er god Undervisning? Gyldendals Lærebibliotek
* Hilbert Meyer og Werner Jank : Didaktiske modeller Gyldendals Lærebibliotek
* Arnt Vestergård Louw : Erhvervsfaglig læring i et elevperspektiv.. Dansk Pædagogisk Tidsskrift.
* Karin Hartje Jacobsen, Bente Lausch og Karsten Holm Sørensen: Feedback i erhvervsuddannelserne, Dafolo.
1. Udviklingen og den efterfølgende implementering af Det fælles pædagogiske og didaktiske grundlag bygger på nyere forskning, der peger på, hvad der virker i uddannelser og undervisning, samt på indhøstede erfaringer fra skolens praksis.

Der er her tale om den efterhånden ret omfattende forskning i danske erhvervsuddannelser, hovedsalig forskning fra Center for ungdomsforskning (CEFU) og Ålborg Universitet.

Endvidere bygges det på international generel didaktisk forskning af overvejende evidensbaseret karakter. Her har de dominerende kilder været Hilbert Meyer, Werner Jank, John Hattie, Helen Timperley og Trude Slemmen Wille. Se referencelisten i bilag 1. [↑](#footnote-ref-1)